ועדת הכלכלה, כנסת 20, פרוטוקול מספר 823, 2018-07-30 10:00

מרב תורג'מן: אני אזכיר שבדיון האחרון, שהתקיים ב-7 במרץ, הוועדה דנה ואישרה את תקנה 1, שעניינה הגדרות.

מרב תורג'מן: זה כלל שינוי של ההגדרה של "אירוע גפ"מ", לצורך ההתאמה לתקנות אירוע גפ"מ.

מרב תורג'מן: תקנה 2 ו-3(1) הוקראו אך טרם אושרו.

מרב תורג'מן: אני אזכיר שהדיון נפסק בשאלה הנוגעת לביצוע בדיקה תקופתית, כלומר, למה מתייחסת הבדיקה התקופתית – מה החלק הנמצא בדירה, מה החלק מחוץ לדירה וכן הלאה; ובשאלה מה כוללת פסקה (11) המוצעת, שזה בעצם משליך על עבודות גפ"מ הטעונות הסמכה.

מרב תורג'מן: אני גם אזכיר שהוועדה ביקשה לקבל את התקנים והם אכן התקבלו.

מרב תורג'מן: ולעניין הליך ההכשרה, אדוני היושב-ראש ביקש לקבל את התכנית המובנית של הליך ההכשרה של מתקיני גפ"מ וכן לבחון את הדרישה לאישור תכנית ההכשרה על ידי משרד העבודה, ואכן יש לכך התייחסות בנוסח התקנות המתוקן.

איתן כבל: אוקיי, אז בואו נתחיל.

גל נוי אפרת: בתקנה 2 הוועדה רצתה לדון ביחד עם תקנה 9, אז אני מציעה שנקרא אותן ביחד בהמשך.

איתן כבל: הסבר.

גל נוי אפרת: תקנה 3 לתקנות העיקריות בנוסח שלה היום קובעת רשימה של עבודות גפ"מ שאין לגביהן צורך ברישיון לעיסוק בעבודות גפ"מ וניתן להסתפק לגביהן בהכשרה בלבד, כאשר בתקנת משנה (ב) יש רשימה של דרישות לעניין ההכשרה.

גל נוי אפרת: אנחנו מציעים לערוך מספר תיקונים בתקנת משנה (א), שקובעת את רשימת העבודות.

גל נוי אפרת: בתקנות בנוסחן כיום נקבע שמילוי גפ"מ במכלים נייחים היא עבודה שפטורה מרישיון וניתן להסתפק לגביה בהסמכה, ולמען הסר ספק אנחנו מבקשים להוסיף שגם עבודה של מילוי גפ"מ במכלים מיטלטלים במתקן מילוי, שהיא דומה במהות שלה למילוי גפ"מ במכלים נייחים, היא עבודה שפטורה מרישיון וניתן להסתפק לגביה בהכשרה.

עבד אל חכים חאג' יחיא: מה המצב היום?

עבד אל חכים חאג' יחיא: אין צורך בהכשרה?

חן בר יוסף: לא, הכשרה יש, וגם פה יהיה צורך בהכשרה.

חן בר יוסף: אבל לא יהיה צורך ברישיון.

עבד אל חכים חאג' יחיא: אני שואל על המצב היום.

חן בר יוסף: מילוי מכל גז במכלים מיטלטלים במתקן מילוי זה הכשרה פנים-מפעלית היום.

עבד אל חכים חאג' יחיא: אז היום אנחנו מחייבים שתהיה הכשרה לפחות?

חן בר יוסף: כן.

עבד אל חכים חאג' יחיא: השאלה אם אנחנו ניתן פרק זמן מסוים שאנשים יוכשרו.

איתן כבל: הרי ברור שאם אנחנו מתייחסים לעניין ההכשרה אז בוודאי לא נאפשר למישהו - - -

עבד אל חכים חאג' יחיא: זאת אומרת שאנחנו לא נלחץ על כפתור ופתאום נעבור לזה.

עבד אל חכים חאג' יחיא: צריך לתת פרק זמן להכשרה.

איתן כבל: הנקודה המרכזית כאן היא לגבי הסכמה הנוגעת לצורך בהכשרה, זה העניין.

גל נוי אפרת: אני רוצה להבהיר שמדובר בהקלה לעומת הדין הקיים.

גל נוי אפרת: אנחנו מבהירים שזו עבודה שהיא פטורה מרישיון וניתן להסתפק לגביה בהכשרה.

עבד אל חכים חאג' יחיא: הבנתי, אבל היות שאין לנו מספיק אנשים עם הכשרה - - -

חן בר יוסף: לא, לעניין הזה יש.

עבד אל חכים חאג' יחיא: היו דיונים קודמים על כך שהכשרות היו בתוך המפעלים, וגם דיברנו על סוג ההכשרה ואם הם באמת מוכשרים או לא.

עבד אל חכים חאג' יחיא: השאלה אם אנחנו נשאיר את זה בתוך המפעלים, או שתהיה הכשרה - - -

חן בר יוסף: הסעיף הזה ספציפית הוא סעיף של פעולה בתוך המפעל עצמו.

חן בר יוסף: יש בסך הכול 22 מתקנים למילוי מכלים מיטלטלים בישראל, ובתוך המתקנים האלה עובדים היום אנשים ויש להם הכשרה.

חן בר יוסף: רק מדובר על זה שלמען הסר ספק הם לא צריכים להיות בעלי רישיון, אלא אנחנו מסתפקים בהכשרה פנים-מפעלית.

חן בר יוסף: כך שלא צריך בשביל זה תקופת התארגנות, כי האנשים האלה כבר מוכשרים לזה היום.

חן בר יוסף: כך שבסעיף הזה ספציפית אין צורך במתן עוד תקופת היערכות.

איתן כבל: אדוני, בבקשה.

עומר גורדון: אני עומר גורדון, סמנכ"ל תפעול, אמישראגז.

עומר גורדון: נראה לי שצריך לשנות קצת את הניסוח, כדי שלא ישתמע שזה מכלים נייחים שבתוך מתקן המילוי, כי פה הכוונה היא למכלים נייחים בשטח.

עומר גורדון: צריך פה איזושהי הבהרה או שינוי בניסוח, כי כתוב "מילוי גפ"מ במכלים נייחים ומילוי גפ"מ במכלים מיטלטלים במתקן מילוי".

חן בר יוסף: מתקן מילוי מדבר על מיטלטלים ולא על - - -

איתן כבל: חברים, זה נוסח.

עבד אל חכים חאג' יחיא: העיקרון מוסכם?

חן בר יוסף: כן.

איתן כבל: ראוי לתת לזה התייחסות.

גל נוי אפרת: יש הגדרה של המונח "מכל נייח" בתקנה 1.

עומר גורדון: אבל יש גם מכל נייח ב - - -

איתן כבל: חברים יקרים, אנחנו לא נבזבז על זה זמן, העניין ברור וצריך לוודא שהניסוח תואם להתייחסות שהייתה כאן.

איתן כבל: מרב, בבקשה.

מרב תורג'מן: בתקנות היום, בפסקה (6), יש התייחסות למערכת הספקת גז, וכך גם בפסקה (9) ו-(10) המוצעות.

מרב תורג'מן: אני בדקתי אם יש הגדרה למונח "מערכת הספקת גז", ומצאתי שאין.

מרב תורג'מן: כן יש התייחסות ל"מערכת גפ"מ", וכשביררתי עם המשרד אז עלה שזו באמת ההתייחסות, ולכן אני מציעה לשנות את הנוסח בכל מקום כך שבמקום "הספקת גז" יהיה ל"מערכת גפ"מ".

גל נוי אפרת: מקובל עלינו.

איתן כבל: מקובל.

איתן כבל: אדוני, בבקשה.

יותם אדמי: אני יותם אדמי, יועץ משפטי של סופרגז.

יותם אדמי: מילה לגבי אותה תקנה 6, שהיועצת המשפטית של הוועדה דיברה עליה.

יותם אדמי: במצב המשפטי הקיים היום למעשה כל העבודה של חיבור של מכשיר צורך גפ"מ למערכת הגז היא משהו שנדרש לביצוע על ידי טכנאי גז.

יותם אדמי: פה המשרד בא ומבקש לשנות את זה ככה שחיבור וניתוק – למעט התקנה והפעלה ראשונית – יהיו משהו שיכולים לעשות אנשים שהם לא טכנאי גז.

יותם אדמי: עכשיו, מהניסיון שלנו, הנקודה הזאת של חיבור מכשיר צורך גפ"מ ובעיקר ניתוק שלו היא בעלת סיכון מאוד גבוה.

יותם אדמי: אני לא יודע להגיד סטטיסטית כמה מאירועי הגז שקרו נבעו מהמקום הזה, אבל לא מעט מהם.

יותם אדמי: אני אדבר בהקשר של הניתוק ממערכת הגז.

יותם אדמי: הרבה מאוד פעמים לקוחות שמחליטים לעבור מכיריים מופעלות גז לכיריים חשמליות – הם קונים את הכיריים החשמליות, ומגיע טכנאי של הכיריים החשמליות ומבצע את העבודה.

יותם אדמי: הוא סוגר באופן עצמאי, בלי שהוא טכנאי גז, בלי שיש לו ידע וגם בלי שהוא קיבל איזושהי הסמכה - - -

קריאות: לא, לא נכון - - -

יותם אדמי: הוא בא וסוגר את צינור הגז הקיים באיזשהו חיבור מאולתר ושם את הכיריים החשמליות.

יותם אדמי: ספק הגז כמובן לא יודע שהדבר הזה נעשה, לא יודע לשלוח בן אדם, לא שום דבר, ואחרי כמה זמן מה שקורה זה שיש אירוע גז, כשהחיבור המאולתר הזה משתחרר.

יותם אדמי: בגלל זה להבנתנו העבודה של חיבור וניתוק - -

איתן כבל: את מי אתה מייצג?

יותם אדמי: סופרגז.

יותם אדמי: - - צריכה להיות על ידי טכנאי גז ולא על ידי כל מיני - - -

איתן כבל: כל הזמן כשאתם מדברים אני מנסה להבין מה...

איתן כבל: זה כמו סוג של הגרלה; מה יצא לי מהקופסה כשאני פותח אותה.

איתן כבל: אני כל הזמן מנסה להבין מה מסתתר בחפירות האלה על כל נקודה ועל כל עניין.

יותם אדמי: דאגה בטיחותית, אדוני.

יותם אדמי: אין פה איזשהו משהו נסתר או הפתעה בסוף הסרט.

קריאה: - - -

איתן כבל: חברים, תודה.

איתן כבל: אין לי ספק ששורה של ביטחוניסטים עומדים כל הזמן לפני כל.

איתן כבל: .. חן, אני בכל מקרה מבקש תשובה לדברים שנאמרים כאן.

איתן כבל: תראו, מצד אחד מבקשים ממני לתת לכל אחד מכם את האפשרות להתייחס, אבל זה כבר לא צעד תימני, זה שדרוג של הצעד התימני, זה אחד לפנים עשרה לאחור.

איתן כבל: זה לא יכול ללכת כך.

איתן כבל: חן, בבקשה.

חן בר יוסף: אני אתייחס בקצרה.

חן בר יוסף: אנחנו גם שותפים לדאגה שהביע יותם, ולכן הדרישה היא שלא כל אדם יוכל לחבר ולנתק מערכות גז, אלא רק אדם שעבר הכשרה מתאימה.

חן בר יוסף: אני מזכיר שעלה פה המחסור בטכנאים והעלות של הטכנאים.

חן בר יוסף: אנשים באים, קונים מכשיר ביתי או כיריים חלופיות או כיריים חשמליות, מגיע טכנאי, שם להם אותן על המטבח ואומר, שלום, מכאן אני לא יכול לעזור לך, לך תקרא לטכנאי גז – שזה תזמון של עוד איש מקצוע, זה עלות נוספת וכן הלאה.

חן בר יוסף: לכן הגדרנו שמי שרוצה לעסוק בפעולה של חיבור וניתוק הוא אדם שהוכשר על ידי חברה מסודרת, שגם הגדרנו בתהליך הזה שהיא צריכה לקבל אישור לתהליך ההכשרה שלה אצל המנהל; ורק אחרי שההכשרה תכלול את כל האלמנטים הבטיחותיים, רק אז נדע שאפשר לבטוח בבן אדם הזה שמחבר או מנתק מערכת גפ"מ.

חן בר יוסף: הוא ידע גם לפקוק את המערכת אם צריך, הוא ידע לחבר אותה בהתאם לכל כללי המקצוע, אבל הוא לא צריך בשביל זה להיות טכנאי גז מוסמך, שעשה הכשרה, פלוס הדרכה וכל האלמנטים האלה.

חן בר יוסף: תהיה לו הדרכה נפרדת לפעולה של חיבור וניתוק בלבד.

יותם אדמי: הבעיה היא שהבן אדם שמעסיק אותו לא יכול להכשיר אותו לזה, כי מי שעושה את ההכשרה לפי סעיף (א)(6) זה ספק גז.

יותם אדמי: העניין הוא שאותו טכנאי של הכיריים החשמליות – חברת הכיריים החשמליות היא לא ספק גז, היא לא מכירה - - -

חן בר יוסף: אז אסור לו לחבר ולנתק.

חן בר יוסף: או שהוא הגיש לנו תכנית מסודרת והסמיך את האנשים שלו לפי התכנית הזאת ונבדק - - -

עבד אל חכים חאג' יחיא: מה קורה היום?

חן בר יוסף: הסברתי מה קורה היום, אם הוא עובד לפי החוק.

עבד אל חכים חאג' יחיא: ובפועל?

חן בר יוסף: בפועל, בגלל שזה אילוץ כזה מוזר, הוא שם את הכיריים בבית, הבן אדם מסתכל ימינה ושמאלה ועושה בעצמו את הפעולה, כי הוא לא יחכה עכשיו לעוד טכנאי.

חן בר יוסף: ולכן המצב הבטיחותי היום הוא יותר גרוע.

חן בר יוסף: ויושבים פה בחדר אנשים שמכירים אירועים שקרו מזה שאנשים עשו את הדבר הזה בידיים שלהם, כלומר, אנשים ניתקו מערכת גז, שמו מערכת חשמלית, לא פקקו את המערכת, הייתה דליפה ו... כי לא עשה את זה אדם מוסמך.

חן בר יוסף: בן אדם שלא מבין לקח אחריות על משהו שהוא לא מבין בו, במקום אדם שכן מבין, שאותו אנחנו רוצים בתקנות האלו סוף-סוף להסדיר – וזאת במקום לעשות מזה אירוע שיש בו שלושה גורמי תפעול שונים שאתה צריך להזמין אליך למטבח.

איתן כבל: חברים, אני אומר את זה גם מניסיון, בואו לא נפריז לא לכאן ולא לכאן, בסוף צריך למצוא איזושהי נקודת איזון, אי אפשר להפוך כל מטבח לחדר מבוצר.

איתן כבל: בסוף, הבעיות היותר גדולות שהתגלו במשך השנים היו יותר במעקב השוטף אחרי הדברים.

איתן כבל: סך הכול, אף אחד מאיתנו לא רוצה שייווצר כאן אירוע גפ"מ, אבל אי אפשר להפוך כל מטבח לחדר מבוצר.

עבד אל חכים חאג' יחיא: זה העיקר.

עבד אל חכים חאג' יחיא: בסך הכול, יש מקומות שאנשים מחליפים כיריים - - -

איתן כבל: וצריך שיובהר שלא עושה את זה בעל הבית או ההוא שבא ומחליף את זה, אלא צריך לבוא מישהו שיודעים שמותר לו לעשות את זה.

איתן כבל: אפשר להתווכח עכשיו האם הוא אדם שיש לו את הכשירות לעשות את זה, האם ראוי שהוא יעשה את זה, אבל אין ויכוח שאי אפשר להפוך את זה עכשיו לאיזה אירוע יוצא דופן.

איתן כבל: לכן צריך לשים את זה בפרופורציות המתאימות.

אילן מירון: אני אילן מירון, מחברת פזגז.

אילן מירון: בניגוד למה שנאמר פה, היום כל מכשיר ביתי שאתה קונה, בין אם זה מדיח או מכונת כביסה, יש שלב אחד, שבו מספקים לך אותו הביתה, ויש שלב שני, שבו היבואן או נציג רשמי שלו מגיע ומפעיל לך את המכשיר הזה – ורק ככה יכולה להינתן האחריות.

אילן מירון: אני חושב שאותו מצב, ואף יותר, צריך לחול גם על כיריים צורכות גז, שעלולות להיות כלי מסוכן בבית.

אילן מירון: במקרה הזה זה צריך להיות או היבואן של הכיריים או נציג רשמי מטעמו, או טכנאי גז, לא פחות מזה.

חן בר יוסף: זה מה שהגדרנו.

איתן כבל: אילן, אני מבין מאיפה אתה בא, אני מבין את הכול.

איתן כבל: כל אחד פה שמדבר, אני יודע בדיוק למה הוא מכוון.

איתן כבל: אבל לפני שאני אתייחס – אדוני, בבקשה.

אנאו אורבך: הדבר היותר אבסורדי זה שהטכנאי המוסמך הולך לבית הלקוח, יכול לפרק מהכיריים את כל החלקים, אבל לא יכול את הצינור.

אנאו אורבך: את הצינור אסור.

איתן כבל: כל פסח מפרקים בכל בית את הכיריים לאלף חלקים.

איתן כבל: ..

איתן כבל: אבל אדוני, מה השם שלך?

אנאו אורבך: אורבך, מניופאן.

אנאו אורבך: בכל העולם זה לא קורה.

אנאו אורבך: כשאתה מסתכל בתקן אירופאי ותקן אמריקאי אתה רואה שהטכנאי הולך הביתה - - - .

אנאו אורבך: הוא חייב לעשות את הבדיקה מול תקן 158, בדיקת איטום, שלא יוצא הצינור - - -

איתן כבל: טוב, חברים, אני רוצה לסכם את העניין הזה.

איתן כבל: תראו, הרי אף אחד מאיתנו לא מבקש שייעשו פה פעולות על ידי אנשים שאינם מוסמכים.

איתן כבל: השאלה היא האם צריך להיות מהנדס בוגר טכניון בשביל לעשות את זה, או שזה יכול להיות אדם שהמדינה אמרה שהוא צריך לדעת לעשות א', ב', ג' ו-ד'.

איתן כבל: הרי לא מבקשים כאן מהנהג שסוחב את בלון הגז "אח שלי, תקפוץ רגע למעלה לסדר את זה".

אנאו אורבך: הדבר היותר אבסורדי הוא שטכנאי מוסמך לא יכול להיכנס בפנים, אבל לקוח שיש - - - יכול לעשות לבד.

איתן כבל: לכן אני אמרתי שאני חושב שההצעה שמונחת כאן לפנינו היא סבירה, היא נכונה והיא טובה.

איתן כבל: בוודאי שאף אחד מהאנשים האלה הוא לא איזה עובר אורח.

איתן כבל: ברור שמדובר באנשים שעשו את הקורס המסוים הזה.

איתן כבל: זה נועד גם כדי להקל על המערכות וגם כדי להקל על האזרחים.

איתן כבל: בשורה התחתונה, הבעיה הגדולה יותר מכול היא השוטף, המעקב לאחר מכן אם צינור בלוי ולא החליפו אותו או אם יש חיבורים כאלה ואחרים שלא טופלו עם הזמן.

איתן כבל: חברותיי וחבריי חברי הכנסת, אני יכול להצביע על ההצעה?

מרב תורג'מן: אז אדוני מעלה להצבעה את תקנה 3, פסקה (1), עם התיקון לגבי מערכת - - -

איתן כבל: כן, עם התיקונים שנאמרו, כולל ההבהרה של הסמנכ"ל.

עומר גורדון: זה כל התיקונים?

מרב תורג'מן: כן, כולל (9), (10) ו-(11).

עומר גורדון: אז יש לנו עוד הערות.

איתן כבל: נו, חברים, למה חיכיתם?

איתן כבל: בבקשה.

עומר גורדון: בסעיף (11), אחרי המילים "המשמשת צרכן גז ביתי" צריכים להוסיף "במערכת גפ"מ עם מאגר נפרד", ואז זה יהיה בסדר.

עומר גורדון: כי זה חסר בנוסח, זה נשמט.

גל נוי אפרת: אתה יכול לחזור על ההצעה?

עומר גורדון: אחרי המילים "המשמשת צרכן גז ביתי," צריך להופיע "במערכת גפ"מ עם מאגר נפרד ובמערכת גפ"מ מרכזית".

גל נוי אפרת: זה קולע לכוונה שלנו ואנחנו נבהיר את זה בנוסח.

גל נוי אפרת: אנחנו לא מתנגדים להוסיף את זה.

קריאות: - - -

עומר גורדון: צרכן גז ביתי יכול להיות במערכת מאגר נפרד ובמערכת מרכזית, אבל אין פה תזכורת למערכת גפ"מ נפרדת.

עומר גורדון: צרכן גז ביתי זה לא מסחר, זה לא סוגי המערכות שקיימים בתקן היום.

מרב תורג'מן: מה המונח שאתם מסכימים להוסיף?

איתן כבל: נו, חברים, בחייכם, קדימה, כבר הרבה זמן אנחנו עוסקים בעניין.

גל נוי אפרת: אנחנו מסכימים להוסיף את המילים שאמישראגז הציעו.

עומר גורדון: "במערכת גפ"ם עם מאגר נפרד".

חן בר יוסף: אוקיי.

גל נוי אפרת: זה בעצם הכותרת של הטופס של הבדיקה.

איתן כבל: הערות נוספות?

הדר זיו: בוקר טוב, אדוני, אני הדר זיו, יועצת משפטית בפזגז.

הדר זיו: לגבי תקנה 3(11), עבודות שלא טעונות רישיון – בניגוד לחיבור/ניתוק, ששם לאדוני היה ספק אם יש צורך ברישיון, פה למעשה מבקשים שהאדם שמגיע אליך ולכל הצרכנים הביתה אחת לחמש שנים לבצע בדיקה תקופתית, הוא לא יהיה זקוק לרישיון.

הדר זיו: למעשה פה המדינה אומרת שמספיק שתהיה הסמכה פנימית של אותו ספק ולא יהיה צורך ברישיון.

הדר זיו: אנחנו חושבים, אדוני, שאם אנחנו נמצאים בדיון להעלאת רמת הבטיחות, מן הראוי שהאדם שנוגע במערכות הגז הביתיות אצל כל אחד מאיתנו, יהיה לו רישיון מפוקח על ידי מדינת ישראל.

הדר זיו: שהמדינה לא רק תאשר את בחינת ההסמכה, שיערוך אותה הספק לבד בתכנית הכשרה פנימית, אלא שגם יהיה לו רישיון.

איתן כבל: חן, בבקשה.

חן בר יוסף: הסוגיה הזאת נבחנה על ידנו מספר פעמים.

חן בר יוסף: אני מזכיר שהדיון הראשון בצו הזה עוד דיבר על מצוקת הטכנאים ומשם אנחנו מגיעים.

חן בר יוסף: בסופו של דבר אנחנו כן עם מצוקת טכנאים, והחוכמה היא שטכנאי גז שהוא בעל הסמכה ובעל סטאז' ובעל היכרות מעמיקה עם התחום יתעסק בפעולות היותר מורכבות, ולעומת זאת, בבדיקה תקופתית, שבה בצורה יחסית יעילה ומהירה צריך לעבור על כל המתקנים שיש בבניין מסוים – שלשמחתנו רובם נמצאים תקינים ברמה של החיבור הביתי – ולהחליף בהם את צנרת הגז ולמדוד להם לחץ – האדם שיעשה את זה יעבור הכשרה לבדיקות בלבד.

חן בר יוסף: הוא לא מקים מערכות כאלה, הוא לא מתכנן אותן, הוא לא מרכיב אותן.

חן בר יוסף: הבן אדם עובר ועושה בדיקה, שגם די חוזרת על עצמה, בלא מעט דירות.

חן בר יוסף: ובמקום שנקצה לפעולה הזאת טכנאי גז מוסמך, הרעיון הוא לתת לחברות הגז, שהן בעלות רישיון בתחום הגז – כלומר, זה כבר לא מפעל שמייצר כיריים, זה חברות גז – להסמיך אנשים שיודעים לבצע את הבדיקה.

חן בר יוסף: בנוסף, הסילבוס של ההכשרה הזאת ותהליך ההכשרה כולו יאושרו על ידי מנהל לענייני בטיחות בגז, ורק אחרי שהסילבוס הזה והאנשים האלה עברו אותו, רק אז תחתום עליו חברת הגז.

חן בר יוסף: אני מזכיר, בכל חברת גז עובדים טכנאי גז, ורק הם מוסמכים להכשיר את האנשים האלה, אחרי שתוכן ההכשרה נבחן על ידנו.

איתן כבל: חוץ מפזגז יש כאן חברה אחרת שחושבת כמו פזגז?

איתן כבל: אדוני, בבקשה.

לירון בן יהודה: אני לירון בן יהודה, סמנכ"ל ישראגז אופק בע"מ.

לירון בן יהודה: אני דווקא בעד, אני לא חושב שיש פה צורך לעשות מזה עניין גדול - - -

איתן כבל: אתה תומך בהצעה שפזגז אמרה?

לירון בן יהודה: לא.

איתן כבל: תודה, זה מה ששאלתי.

איתן כבל: אדוני, בבקשה.

יורם טמיר: אני יורם טמיר, יושב-ראש באיגוד לשכות המסחר של חטיבת חברות הגז הקטנות.

יורם טמיר: יש לנו 2.4 מיליון בתי אב במדינה.

יורם טמיר: זה אומר שצריך לעשות חצי מיליון בדיקות.

יורם טמיר: לכן בוודאי מתבקש שההכשרה תהיה כמו שהיא מוצעת, אחרת אי אפשר יהיה לעשות - - -

איתן כבל: העניין ברור.

עבד אל חכים חאג' יחיא: אפשר, בשביל הידע שלנו, לשאול איך עושים את הבדיקה?

עבד אל חכים חאג' יחיא: איך עושים את זה טכנית?

עבד אל חכים חאג' יחיא: כי הבנתי שהקלתם לגבי זה.

עבד אל חכים חאג' יחיא: שזה טכנאים שיכולים להכשיר אותם בתוך החברות - - -

חן בר יוסף: לא הקלנו כלום בבדיקה.

חן בר יוסף: הבדיקה מוגדרת בתקן ולא הקלנו בכלום.

עבד אל חכים חאג' יחיא: אני רוצה לדעת איך עושים את זה.

עבד אל חכים חאג' יחיא: בדיקת לחץ - - -

איתן כבל: חאג' יחיא, אין כאן הקלה של הבדיקה, לא משנים שום דבר בסטנדרט של הבדיקה.

איתן כבל: נהפוך הוא, אומרים שהם רוצים לעמוד בחובה לעשות כל חמש שנים - - -

עבד אל חכים חאג' יחיא: אם אנחנו נדרוש שזה יהיה טכנאים אז לא נוכל, כי אין לנו מספיק, ואין מצב שנגיע אפילו לבדיקה פעם בעשר שנים.

איתן כבל: נכון.

עבד אל חכים חאג' יחיא: אבל איך עושים את הבדיקה - - -

אילן בנימין: אני אילן בנימין, מנהל לענייני בטיחות הגז, משרד האנרגיה.

אילן בנימין: טופס 158 חלק 4, טפסים ד'1, 2 ו-3 – יש לך שם את כל הצ'ק ליסט של הבדיקה שצריך לעשות בכל מיני מקרים מסוימים – אם זה מאגר משותף, מאגר בבניין נפרד, בדירה.

אילן בנימין: הרעיון הוא שהבן אדם הזה עושה את אותה פעולה סיזיפית, עובר בין דירה לדירה ופשוט בודק - - -

קריאה: - - -

אילן בנימין: הוא לוקח שעון לחץ, מכניס לחץ לצינור ומוודא שהלחץ עומד בשעון.

אילן בנימין: אם יש נפילת לחץ אז זה אומר שהוא צריך להחליף את הצינור.

אילן בנימין: אלה רוב הפעולות שהוא עושה.

אילן בנימין: לאחר מכן הוא מוודא באמצעות בדיקה ויזואלית אם יש דברים מסוימים מאלה שמופיעים בדוח הזה, בתקן ישראלי 158.

עבד אל חכים חאג' יחיא: יש תקופה מסוימת שהוא צריך להחליף את הצינור?

אילן בנימין: אחת לחמש שנים.

אילן בנימין: יש לצינור תאריך מוגבל.

איתן כבל: אוקיי, תודה.

עודד גולן: אני עודד גולן, מ-דורגז.

עודד גולן: יש לי הערה קטנה לחבר הכנסת ששאל.

עודד גולן: הוא לא מחליף את כל הצנרת הביתית, אלא הוא מחליף רק את צינור הגומי שמחבר בין הברז הקבוע למכשיר צורך הכיריים.

עודד גולן: זה אומר שאין פה עבודה של החלפה או ריתוך או החלפת וסתים.

עודד גולן: ואם הוא מזהה תקלה, כל תפקידו הוא להגיד "עצור", לקרוא לטכנאי ולעצור את הספקת הגז עד אשר יגיע טכנאי גז מוסמך.

עודד גולן: הווי אומר שהוא לא מתקן ולא מוסמך לתקן - - -

עבד אל חכים חאג' יחיא: בבדיקה שלו הוא יכול להחליף צינור לא תקין?

עודד גולן: זה לא שהוא יכול – הוא צריך.

עבד אל חכים חאג' יחיא: ומעבר לזה הוא צריך את הטכנאי?

עודד גולן: אסור לו לעשות שום דבר מעבר.

אילן מירון: ואיך הוא סוגר את הספקת הגז?

קריאה: יש ברז.

אילן מירון: אה, פתאום ברז מספיק?

אבי פרל: ברז ברמפה מספיק, ואתה יודע מה, אילן, הוא יכול גם לפוקק.

איתן כבל: שם, אדוני.

אבי פרל: אני אבי פרל, ממרכז הגז.

אבי פרל: אדוני היושב-ראש, יש פה בעיה מהותית לפזגז – הם לא יודעים מה לעשות עם בית הספר שיש להם שם.

הדר זיו: ממש לא - - -

אבי פרל: אם נמצא פתרון מה לעשות עם בית הספר - - -

איתן כבל: תודה, אדוני המפקח.

איתן כבל: גברתי, בבקשה.

שרון דובקין: אני שרון דובקין, אני נפגעתי מפיצוץ גז לפני ארבע שנים, באדיבות חברת פזגז.

שרון דובקין: שתי שיחות הגיעו למוקד – ולא נשלח טכנאי.

שרון דובקין: אני שואלת את עצמי למה לא נשלח טכנאי.

שרון דובקין: הייתי רוצה לדעת מי אתה, עם החולצה הכחולה.

2425: זה הדבר הכי חשוב עכשיו?

2425: אני יאיר מאמגזית.

שרון דובקין: קודם שאל חבר הכנסת כבל לשם מה התכנסנו, ואתה צחקת ואמרת "דאגה לבטיחות".

שרון דובקין: אז אני נורא שמחה שזה מצחיק אותך - - -

איתן כבל: לא, לא, שרון, סליחה - - -

שרון דובקין: אני לא מוכנה שתהיה פה כזאת התייחסות לנושא - - -

איתן כבל: אני גם לא מוכן שאת תתחילי לעבור פה אחד-אחד.

איתן כבל: אני מכבד אותך, אני אאפשר לך לדבר, אבל אני בטוח שאין כאן אף אחד שמוכן לזלזל או להקל בעניין הבטיחות.

איתן כבל: אנחנו כאן בדיוק בשביל העניין הזה.

איתן כבל: ויש כאן אנשים שיכולים לספר לך שבעניין הצוברים הפכנו עולם כדי לשנות את העולם הזה מקצה לקצה, בזכות הגברת המכובדת הזאת וחברותיה.

שרון דובקין: אני רוצה להזכיר לכם פן מאוד חשוב בדיון הזה של הטכנאים, שלקוח מריאיון שניתן לסיוון כהן ברדיו FM103, שבו מדבר טכנאי גז שמספר מה המציאות בשטח, שכנראה הובילה לעובדה שגם אחרי שתי שיחות לא יצא אליי טכנאי.

שרון דובקין: אתה יכול להסתכל לי בעיניים.

שרון דובקין: זה נערך בעקבות הפיצוץ בירושלים שבו איבד אדם את חייו:

איתן כבל: שרון, בדיוק מהסיבות שהקראת אנחנו מתכנסים כאן.

איתן כבל: סיכמת לנו בדיוק את כל החלק הזה.

איתן כבל: עקב הלחץ וחוסר היכולת של החברות לעמוד במחויבויות הנדרשות של התקנה ובדיקות אחת לחמש שנים...

איתן כבל: אנחנו לא משנים את התקן, אבל אנחנו לא מחייבים כל אחד לסיים טכניון כדי שהוא יוכל לעשות את זה, כי אחרת זה לא יקרה לעולם.

איתן כבל: המשרד מבקש לומר שבשביל הפעולות האלה – שהן פעולות יומיות וסטנדרטיות של התקנה – ובשביל להחליף אחת לחמש שנים את הצינור בין הברז לבין הכיריים, לא צריך לחכות להוא שסיים ארבע-חמש שנים של הכשרה.

איתן כבל: בשביל זה אפשר גם אנשים שהוכשרו לכך.

איתן כבל: הרי אין פה הורדה של הסטנדרט - - -

הדר זיו: יש.

איתן כבל: תסלחי לי, גברתי, תסלחי לי, אני מבין מה אתם... בסיטואציה הזאת יקרה בדיוק מה ששרון מתארת; שעכשיו כל מדינת ישראל תחכה שיוכשרו אלפי מהנדסים בשביל לקחת את הצינור מהברז.

איתן כבל: אבל עד אז מה יהיה?

איתן כבל: מה נעשה עד אז?

איתן כבל: בונים עכשיו עשרות אלפי יחידות דיור, אז מה נעשה איתן?

איתן כבל: נחכה שיבואו אנשים שסיימו טכניון?

איתן כבל: נו, באמת.

איתן כבל: אני בכיוון שלכם, אני רוצה להתמקד בהכשרה, אני רוצה להתמקד בכך שאף אחד מהם לא יוצא בלי שהוא יודע בדיוק מהם הכללים ומהו תפקידו, אבל.

איתן כבל: .. דרך אגב, גם מהנדס יכול לטעות.

איתן כבל: אבל זה לא העניין.

איתן כבל: אני מנסה להגיד שבפעולות הבסיסיות האלה, שלא מצריכות.

איתן כבל: ..

איתן כבל: לצערי יהיו עוד הרבה שרון דובקין אם אנחנו כל פעם נחכה עד שיגיע רק המומחה.

איתן כבל: דרך אגב, חן בר יוסף, אפרופו מה ששרון מדברת על כמה זמן עד שעונים, אני אומר לך שצריך מוקד לכל החברות.

חן בר יוסף: יש מוקד.

איתן כבל: לא, לא, אני מדבר על מוקד אחד.

איתן כבל: תקשיב לי טוב, אני חשבתי על העניין הזה.

איתן כבל: אתה יכול להגיד מה שאתה רוצה, אבל אם לא, אנחנו מחוקקים תקנות, שתתאמנה במקרה הטוב לחברות הגדולות.

איתן כבל: השוק מלא קטנים, שאין להם שום יכולת ושום כוח.

איתן כבל: ואם אני בא ואומר שאני לוקח את העניין הזה של המוקד – שהוא, חבריי חברי הכנסת, עניין קריטי – אני רוצה אנשים שיודעים להתייחס לדברים בקריטיוּת הנדרשת.

איתן כבל: אני חושב שכל אחד שמקבל אישור לעסוק בהתקנת גז בחברה – מצדי שישלם מדי חודש 100 שקל או אני לא יודע כמה, לגוף ש... כי אם לא, זה לא יעבוד.

איתן כבל: ולא צריך יותר מפעם אחת שאדם, חס וחלילה, נהרג או נפצע ברמה כזו או אחרת.

איתן כבל: וזה מסוג הדברים שאפשר למנוע אותם.

איתן כבל: אני אתן לך דוגמה.

איתן כבל: עסקתי בעניינים אחרים, חשובים לא פחות, שאמנם לא עסקו בחיי אדם, אבל נוגעים ל...

איתן כבל: למשל, בחוק נתוני אשראי – מי יהיה זה שיעשה את המעקב אחרי זכויות הפרט.

איתן כבל: עכשיו, אתה יודע איך זה: הוא השליח, הוא צריך לנקות, הוא צריך להכניס את האוטו לחניה, ואם יהיה לו זמן אז פעם בשבוע הוא גם ייכנס לטפל גם בעניינים האלה.

איתן כבל: אז שם קבענו בחוק שיש מישהו שאחראי על זה.

איתן כבל: וכאן אני רוצה בדיוק את אותו דבר.

איתן כבל: אם אנחנו כבר באים וקובעים סטנדרטים חדשים בעניין חובת המענה ומוקד החירום – אז חברות וחברים, או שזה באמת מוקד חירום או שאנחנו מרמים את עצמנו.

מרב תורג'מן: צריך לעשות חשיבה מחודשת על תקנות אירוע גפ"מ.

איתן כבל: גברתי, אני אמרתי, בסוף-בסוף זו נקודת ההתחלה הכי חשובה.

איתן כבל: אם הייתי יודע שיש רק את שלוש ורבע החברות הגדולות עוד הייתי אומר ניחא, אבל יש מלא חברות שאין להן בכלל את היכולת.

איתן כבל: גם אם הן רוצות, בסוף הן שמות מישהו שמטפל גם בלקוחות, גם בהספקה, גם בהתקנה ובעוד אלף ואחד דברים.

אילן מירון: בדיוק מהסיבה שאתה כרגע ציינת, אני חושב שהקטע של הבקרה של המדינה על אותם טכנאים שיעשו את הבדיקות היא נחוצה.

אילן מירון: שהרי לא יעלה על הדעת שיגיע אליך הביתה לבדיקה חשמלאי שהוא לא חשמלאי, שאין לו תעודה של חשמלאי.

איתן כבל: תכף נגיע להכשרה.

אילן מירון: אבל כרגע אנחנו בעצם מאפשרים לאחד שבעצם עבר הסמכה...

אילן מירון: אתה כרגע מנית כל מיני סיבות שיגרמו לכך ש - - -

איתן כבל: מה אתה רוצה?

איתן כבל: שכולם יעברו דרככם?

איתן כבל: מה העניין?

אילן מירון: אדוני כנראה לא הבין - - -

איתן כבל: עשה לי טובה.

איתן כבל: חבר הכנסת יעקב אשר אמר לי שראש העיר שהיה לפניו היה חסיד גור חכם מאוד, וכל פעם שישבו ודיברו על כך שצריך סטנדרט מסוים בבני ברק, תמיד קם מישהו שאמר "צריך יותר".

איתן כבל: היר אפשר להתנגד ל-לעשות יותר?

איתן כבל: אבל אני לא רוצה שעל כל מה שאנחנו אומרים נוסיף "ולא זו אף זו...".

אילן מירון: זה בדיוק מה שאני אומר.

איתן כבל: אבל עוד לא הגענו לשם.

אילן מירון: סעיף 3(11) זה בדיוק זה.

אילן מירון: זה אומר שהתהליך של מתן - - -

איתן כבל: לא, יש הבדל גדול בין תהליך ההכשרה - - -

אילן מירון: והרישיון שאיננו.

איתן כבל: בחייאת, חאלס.

איתן כבל: זה כבר לא צעד תימני – אתם מעיפים אותי לאחור.

איתן כבל: אבל די, נגמר.

איתן כבל: אתם תתווכחו איתי על תהליך ההכשרה אחר כך – מה הוא צריך לדעת, מי צריך ללמד אותו, מי צריך לתת לו את האישור, איפה הוא צריך לעשות את זה, מה הרמה הנדרשת.

איתן כבל: אלו דברים שאני מוכן לקבל, אבל לא מעבר לזה.

איתן כבל: אחרת יהיו לנו 100 מצטיינים, אבל הם לא יוכלו לעשות חצי מיליון בדיקות בכל הארץ.

איתן כבל: וגם אין פה שום הורדה של מה שהוא צריך לבדוק או צריך לעשות.

איתן כבל: חוץ מזה, מה אתה חושב?

איתן כבל: שאחרי שנעשה ונעשה ונעשה, לא בכל זאת ייווצר מצב שמישהו שם פס, אפילו אם הוא מהנדס?

איתן כבל: אבל אנחנו צריכים לייצר את הפלטפורמה שתבטיח שאירועים מהסוג הזה יהיו במינימום של המינימום, אם בכלל.

אילן מירון: יש - - -

איתן כבל: אני סיימתי איתכם.

איתן כבל: גברתי, בבקשה.

חנה רוטנמר: אני חנה רוטנמר.

חנה רוטנמר: אני ביקשתי מחבר הכנסת שישאל איך בודקים, כי מהניסיון שהיה אצלי בבית, הם היו משאירים פתק בכניסה שיש ביקורת.

חנה רוטנמר: הבחור הגיע, לקוח חומר של חלונות ובדק על הצינור.

חנה רוטנמר: זאת הייתה הבדיקה.

חן בר יוסף: את ערבבת פה שני נושאים – אחד, הנושא של תיאום הבדיקות - - -

חנה רוטנמר: לא, הוא שאל איך בודקים את הצינור.

איתן כבל: אלה שתי נקודות שונות – תיאום זה דבר אחד, תהליך הבדיקה זה דבר שני.

חנה רוטנמר: חומר לחלונות, זה מה שהיה.

איתן כבל: דרך אגב, אנחנו עוד בכללים של הטכנאים המומחים.

איתן כבל: אני מנסה להגיד שבשורה התחתונה, כדי לעשות פשלות לא צריך להיות בוגר הטכניון, כל אחד יכול לעשות את זה.

איתן כבל: כולל בוגר הטכניון.

איתן כבל: מי בעד?

איתן כבל: בעד הפסקה, בכפוף לשינויים שנאמרו לפרוטוקול – פה אחד פסקה 3(1) לתיקון אושרה בכפוף לשינויים שנאמרו לפרוטוקול.

איתן כבל: אושר, כולל התיקון.

איתן כבל: אפרת, בבקשה.

איתן כבל: תסבירי.

גל נוי אפרת: תקנת משנה (ב) מתייחסת להכשרות שנדרשות לצורך ביצוע עבודות שמפורטות בתקנת משנה (א), ואנחנו מבקשים לערוך כאן מספר תיקונים.

גל נוי אפרת: התיקון הראשון הוא בפסקה (1), שמתייחסת לעבודות שמפורטות בפסקאות (1) עד (5) בתקנת משנה (א).

גל נוי אפרת: לגביהן התקנה בנוסחה כיום קובעת שנדרשת הכשרה והסמכה על ידי ספק הגז, במסגרת עיסוקו היא נעשית, על פי נהלים כתובים שלו.

גל נוי אפרת: אנחנו מבקשים להוסיף לפסקה הזו שהנהלים של ספק הגז צריכים להיות מאושרים על ידי מנהל לענייני בטיחות הגז או מי שהוא הסמיך לכך.

גל נוי אפרת: התיקון שאנחנו מבקשים בפסקה (3) מתייחס לעבודת גפ"מ כמפורט בפסקה (8), שזה נטילת דגימת גפ"מ.

גל נוי אפרת: אנחנו מבקשים שהסעיף הזה יתייחס גם לעבודה הזאת וגם לעבודה שמפורטת בפסקה (9) בתקנת משנה (א), שזה ניתוק מתקן גז ממערכת הספקת גז.

גל נוי אפרת: שתי העבודות האלה יהיו טעונות הכשרה לפי תכנית שתאושר על ידי המנהל או מי שהוא הסמיכו, ואנחנו מבקשים לוותר על הצורך בנוכחות מתקין גפ"מ רמה 2 לפחות בעבודה של נטילת דגימת גפ"מ, מכיוון שאנחנו חושבים שאין צורך בבעל מקצוע כזה לביצוע של בדיקה שהיא יחסית טכנית ופשוטה.

גל נוי אפרת: אנחנו גם חושבים להוסיף את פסקה (4), שלפיה עבודת גפ"מ כמפורט בפסקה (10), שזה חיבור של מכשיר צורך גפ"מ למערכת הספקת גז או ניתוקו ממערכת כאמור באמצעות מחבר לניתוק מהיר הכולל שסתום סגירה אוטומטי – עבודה כזו תיעשה על פי הוראות כתובות של ספק הגז או ספק המכשיר צורך הגפ"מ, שאושרו על ידי מתכנן גפ"מ.

איתן כבל: הערות?

יותם אדמי: אני יותם אדמי, יועץ משפטי של סופר גז.

יותם אדמי: יש לי הערות ניסוחיות.

יותם אדמי: היום בתקנה (ב) בתקנות משנה (2) ו-(3) יש את המילה "הגשרה" - - -

גל נוי אפרת: זו שגיאת סופר - - -

יותם אדמי: אני מודה ומתוודה שלא הצלחתי למצוא את הפירוש שלה בעברית - - -

איתן כבל: זו שגיאת דפוס.

יותם אדמי: אז אולי כדאי לתקן אותה.

גל נוי אפרת: זו בעיה ב"נבו".

גל נוי אפרת: ברשומות פורסמה המילה הנכונה.

יותם אדמי: ועוד דבר.

יותם אדמי: בתקנה 3 יש (ב) ואז (ג) ו-(ד), אבל (ג) ו-(ד) צריכים להיות (5) ו-(6) של תקנה (ב), כי זה הכול רשימה של דברים שמי שאין לו עכשיו רישיון לעיסוק בעבודת גפ"מ והוא עושה את העבודה הזאת, הוא צריך לקבל הסמכות עליהן.

מרב תורג'מן: אני לא בטוחה ש-(ג) זה גם "על אף האמור בתקנת משנה (א)", אבל אני בכל מקרה לא רואה פה סיבה...

מרב תורג'מן: הנוסח כיום קובע את (ג), אז לבוא ולשנות את הניסוח הקיים – אנחנו רואים בזה רק עניין טכני.

יותם אדמי: אבל זה נראה לי הדבר הנכון - - -

איתן כבל: זו עמדתה של היועצת המשפטית.

מרב תורג'מן: אנחנו משתדלים לגעת כמה שפחות בניסוחים קיימים, אלא אם כן מדובר בשינויים מהותיים.

איתן כבל: תודה.

איתן כבל: אני מעלה להצבעה את פסקה 3(2).

איתן כבל: מי בעד?

איתן כבל: בעד הפסקה – פה אחד

איתן כבל: אושר.

איתן כבל: הלאה.

גל נוי אפרת: תקנת משנה (ג) מתייחסת בנוסחה הנוכחי לעבודת גפ"מ כאמור בתקנת משנה (א)(6), שזה תחזוקה של מכשירים צורכי גפ"מ, חיבורם וניתוקם, למעט התקנה והפעלה ראשונית של מכשיר צורך גפ"מ לשימוש שאינו ביתי.

גל נוי אפרת: לפי הנוסח הנוכחי של התקנות, לגבי עבודה כזו נדרשת הכשרה והסמכה של העוסק על ידי ספק גז או על ידי חברה שעיסוקה החזקת מכשירים צורכי גפ"מ מהסוג הנוגע לעניין, או על ידי המפעל שבו מותקן המכשיר צורך הגפ"מ, על פי נהלים כתובים של המסמיך; והיא תכלול הכשרה בסיסית בתחום הגפ"מ על פי תכנית שתאושר על ידי המנהל.

גל נוי אפרת: אנחנו מבקשים להוסיף לפסקה הזו שתידרש לא רק הכשרה בסיסית בתחום הגפ"מ אלא גם הכשרה בתחום של המכשיר צורך הגפ"מ הספציפי מהסוג הנוגע לעניין, ובנוסף, שתידרש בחינת הסמכה פנימית, שהמנהל יאשר, למי שיעסוק בעבודת גפ"מ מהסוג הזה.

עבד אל חכים חאג' יחיא: מה הכוונה בזה שהוא יאשר?

עבד אל חכים חאג' יחיא: הרי החברה עצמה עושה את הכול והיא זו שבוחנת, אז מה הוא יאשר?

עבד אל חכים חאג' יחיא: את הסילבוס?

עבד אל חכים חאג' יחיא: את הבחינה עצמה?

חן בר יוסף: את הסילבוס ואת הבחינה.

גל נוי אפרת: את המתכונת של הבחינה.

חן בר יוסף: הוא יראה שהבחינה כוללת את כל התחומים בסילבוס.

איתן כבל: יש הערות?

יורם טמיר: במקום לסבך ולעשות את זה בירוקרטי מדי, אפשר במקום המנהל לקבל אישור גם של מתכנן גפ"מ בכיר.

איתן כבל: לא, אני רוצה שזה יהיה המנהל.

איתן כבל: פה זה בדיוק העניינים שדיברתי עליהם ופה אני רוצה להקפיד.

איתן כבל: מי בעד?

מרב תורג'מן: בעד פסקאות (3) ו-(4).

מרב תורג'מן: בעד הפסקאות – פה אחד

איתן כבל: (3) ו-(4) אושרו.

איתן כבל: בבקשה.

גל נוי אפרת: רגע, (4) גם אושרה?

מרב תורג'מן: כן, את הקראת את (3) ואת (4).

מרב תורג'מן: עכשיו תיקון תקנה 4.

איתן כבל: סליחה, רק את (3) - - -

מרב תורג'מן: לא, אתה העלית להצבעה את פסקאות משנה (3) ו-(4) - - -

איתן כבל: צודקת.

איתן כבל: עכשיו 4, תיקון תקנה 4.

איתן כבל: תסבירי.

גל נוי אפרת: כיום התקנות קובעות ארבעה סוגים של רישיונות לעיסוק בעבודות גפ"מ: מתקין גפ"מ רמה 1, מתקין גפ"מ רמה 2, מתכנן גפ"מ ומתכנן גפ"מ בכיר, ובתקנה (9) מפורטות הסמכויות של כל אחד מבעלי הרישיונות.

גל נוי אפרת: אנחנו מבקשים להוסיף סוג חדש של בעלי רישיון, שיתייחס למתקני גפ"מ מיוחדים, כאשר בדיון הקודם הגדרנו בתקנה 1 "מתקן גפ"מ מיוחד" כאחד מאלה: 1.

גל נוי אפרת: מתקן גפ"מ שקיבולו המרבי הכולל עולה על 1,500 טון גפ"מ; 2.

גל נוי אפרת: מתקן גפ"מ המשמש להטענת גפ"מ לאנייה או לרכבת או לפריקתו מאנייה או מרכבת; 3 מתקן גפ"מ המשמש להולכת גפ"מ במצב נוזלי בין מתקני אחסון גפ"מ שאינו בתחום מתקן גפ"מ 1.

גל נוי אפרת: עכשיו, מכיוון שמדובר במתקנים שהם מורכבים במיוחד, אנחנו מבקשים להקדיש לעבודות של תכנון ובדיקה של מתקנים מהסוג הזה דרגת רישיון חדשה, והתנאים לקבלת הרישיון הזה יפורטו בתקנה 5, והסמכויות יפורטו בתקנה 9.

איתן כבל: יש הערות?

איתן כבל: תודה.

איתן כבל: מי בעד תקנה 4?

איתן כבל: בעד הסעיף – פה אחד

איתן כבל: אושר.

איתן כבל: בעצם זו קביעת הסטנדרט במקצועות השונים, בהכשרות השונות.

איתן כבל: האם למישהו יש התייחסות?

איתן כבל: האם מישהו חושב שצריך להקל או להוסיף?

איתן כבל: אדוני, בבקשה.

עומר גורדון: אני עומר גורדון, מאמישראגז.

עומר גורדון: נכון להיום המעבר בין רמה 1 לרמה 2 מותנה בוותק ובניסיון עבודה שצריך להוכיח שיש לטכנאי, ובבחינה כמובן.

עומר גורדון: וגם פה הדבר הזה נשמר, רק שפה מבקשים תקופת התמחות של 480 שעות, שזה אומר שהטכנאי – שהוא טכנאי כבר הרבה שנים – פשוט צריך להתנתק ולחזור להיות מתלמד.

עומר גורדון: אנחנו חושבים שהתקופה של 480 שעות בתור מתלמד נטו – אחרי שהוא היה טכנאי כבר כמה שנים – היא מוגזמת, ולא צריך את ההתמחות.

עומר גורדון: לגבי הדרישה של הנדסאי שיהיה עם ותק של חמש שנים בתחום שלו – גם זה נראה לנו מוגזם, אנחנו חושבים שאפשר להסתפק בשנתיים.

איתן כבל: אני מניח שכל חברות הגז מסכימות להערה הזאת.

איתן כבל: לא?

הדר זיו: אנחנו חושבים שצריך מהנדס ולא הנדסאי.

איתן כבל: אני רוצה לומר לכם שדעתכם לא מתקבלת.

איתן כבל: בעניינים האלה אנחנו רוצים דווקא לייצר את הסטנדרט הגבוה.

איתן כבל: בעניין של ההכשרות וההסמכות אני לא עושה שום פשרות; אני רוצה שהאנשים שעולים לשדה העבודה הם האנשים הטובים ביותר, שקיבלו את ההכשרה הטובה ביותר, על ידי האנשים המקצועיים ביותר.

איתן כבל: אני רוצה לדעת שאני יכול לסמוך את ידיי שהם עברו את ההכשרה הנדרשת.

איתן כבל: חברי הכנסת, אני יכול להצביע על זה?

איתן כבל: בעד הפסקה – פה אחד

איתן כבל: אושרה.

איתן כבל: יש הערות?

איתן כבל: תודה.

איתן כבל: מי בעד?

איתן כבל: בעד הפסקה – פה אחד

איתן כבל: אושרה.

איתן כבל: הערות?

איתן כבל: בבקשה, אדוני.

עומר גורדון: התוספת של היומן המפורט היא תוספת חדשה.

עומר גורדון: אנחנו לא מתנגדים לה ואנחנו מבינים מאיפה זה בא, רק שכרגע יש דרישה לפירוט ברמה מאוד מפורטת, ואנחנו חושבים שזה מוגזם - - -

מרב תורג'מן: אתה מדבר על הפרטים שנדרשים בתוספת?

עומר גורדון: כן.

עידן בן ארי: נדרשים לדווח על כל שעה במשך 480 שעות.

עידן בן ארי: אם אנחנו לוקחים דוגמאות מהתמחויות אחרות, כמו למשל רופא או עורך דין, אז המאמן מצהיר על הנושאים שהוא התאמן בהם אבל אין פירוט שעות.

עידן בן ארי: לעומת זאת, פה אנחנו צריכים למלא 480 שעות - - -

איתן כבל: כי אני לא רוצה שנייצר מצב שכבר מייצר את השקר.

עבד אל חכים חאג' יחיא: שבסוף השבוע הוא יושב וממלא את כולם.

איתן כבל: שלא יהיה כמו החזרי נסיעות, שאתה מתחיל להיזכר מה היה וכו'.

איתן כבל: אסור שזה יהיה ככה.

איתן כבל: הדבר החשוב היא שמי שחותם יודע שהחתימה שלו מחייבת ושהוא אכן עבר אצלו א', ב', ג', ד' ו-ה'.

איתן כבל: שעות זה באמת נראה לי...

איתן כבל: אם הבוחן שלו יודע להגיד שהוא עומד בדברים אז זה הרי לא משנה כמה שעות הוא עשה - - -

מרב תורג'מן: אין פה התייחסות לשעות, יש פה התייחסות לשעת ההתחלה ושעת הסיום, והשאלה היא עד כמה הדקויות - - -

איתן כבל: חן בר יוסף, אנא הסבר לנו.

איתן כבל: אני רק אומר, בוא לא ניסחף.

איתן כבל: אתה רואה שאני לא נתתי לגעת ב-480 השעות.

איתן כבל: אל תחשוב שהדברים שלהם נפלו על אוזניים ערלות, אבל בכל זאת אמרתי שזה עניין שאני לא רוצה לשחק בו, אני רוצה להיות על אדני ברזל בהתנהלות שלי.

איתן כבל: חן, בבקשה.

חן בר יוסף: אני אסביר.

חן בר יוסף: במצב הקיים תקופת ההתמחות היא חצי שנה, מתוך הנחה שבתקופה של חצי שנה המתמחה ראה.

חן בר יוסף: .. אני מזכיר שבסוף אין פה מבחן התמחות, אלא יש פה מבחן מעשי, ביחד עם מבחן עיוני, שבכלל לא מנוהל אצלנו.

חן בר יוסף: אלא מה?

חן בר יוסף: המטרה של ההתמחות היא כל המקרים והתגובות שאתה לא רואה בבית ספר אלא פוגש בשטח.

חן בר יוסף: עכשיו, בהתמחות אנחנו הלכנו בעצם צעד ימינה וצעד שמאלה כדי לשמר את האיזונים ולעשות את זה הכי נכון שאפשר.

חן בר יוסף: אז מצד אחד כיווצנו את תקופת ההתמחות.

חן בר יוסף: עד היום תקופת ההתמחות דרשה חצי שנה, ואנחנו אמרו שמי שנכנס לעניין ברצינות יכול בתוך שלושה חודשים לסיים התמחות.

חן בר יוסף: אבל, אין לי עניין שהוא רק ישב במשרד בתקופת ההתמחות או רק יעשה את אותה פעולה סיזיפית של בדיקות תקניוּת או כל פעולה אחרת, ולא יראה את כל מגוון התחומים שהוא אמור להתעסק בהם.

חן בר יוסף: ולכן, אם נלך רגע לתוספת השנייה נראה שאותו יומן עבודה מפחיד לכאורה, בעצם כולל ארבע עמודות.

חן בר יוסף: אחת, באיזה תאריך אתה חותם על 480 השעות האלה, כלומר, באיזה תאריך הבן אדם עבד.

חן בר יוסף: שתיים, איפה הוא עבד.

חן בר יוסף: שלוש, תיאור קצר של פירוט העבודה, וארבע, מתי הוא התחיל ומתי הוא סיים.

חן בר יוסף: ואין לנו שום בעיה שכל מאמן כזה ישב בסוף השבוע ביחד עם המאומן שלו, הם ייזכרו איפה הם היו באותו שבוע, והוא יחתום לו.

חן בר יוסף: לגבי המילוי של מתי הוא התחיל ומתי הוא גומר – הרי את הכסף הוא ישלם לו רק לפי השעות האלה, ככה שזה לא דבר שמסובך לדעת אותו.

עבד אל חכים חאג' יחיא: מי ישלם?

חן בר יוסף: המתמחה לא עובד חינם, משלמים לו.

עידן בן ארי: אתה מתכוון שהמאמן לא עובד חינם.

חן בר יוסף: גם המאמן לא עובד חינם.

עידן בן ארי: אז המתמחה צריך לשלם לו כסף.

עבד אל חכים חאג' יחיא: אני שאלתי מי משלם.

חן בר יוסף: כל אחד וסידורי העבודה שהוא הגיע אליהם.

חן בר יוסף: אבל יש פה בסך הכול ארבע עמודות, אין פה פירוט לפי כל שעה - - -

עידן בן ארי: אבל רשום פה שעת סיום ושעת התחלה.

חן בר יוסף: וזה כל שעה?

עידן בן ארי: כן.

מרב תורג'מן: למה לא לכתוב את מספר שעות העבודה?

חן בר יוסף: אנחנו אכן חוששים מזה שמישהו יבוא אחרי חמישה חודשים, יגיד "עבדתי 480 שעות - - -

איתן כבל: הי, אני אגלה לך סוד - - -

עידן בן ארי: הוא גם ככה יכול לכתוב מה שהוא רוצה.

איתן כבל: אני רוצה להגיד את הדבר הבא.

איתן כבל: הרי מי שנוכל – אנחנו רק נקבע לו את שיטת הנוכלות.

איתן כבל: אם הוא נוכל אז הוא ממילא ירשום נוכלות.

איתן כבל: לכן אני רוצה לשבת על אדני ברזל בעניין הבסיסי, שזה שחותם ידע שכשהוא חותם לאותו מתמחה אצלו, הוא בעצם מצהיר ש"זה למד אצלי איקס שעות, התמחה ב-א', ב', ג' ו-ד', ועבר את ההתמחות בהצלחה.

איתן כבל: על החתום: ...".

איתן כבל: אלה הדברים שמעניינים אותי יותר מכל דבר אחר.

עבד אל חכים חאג' יחיא: מעניין אותי שהוא יתאמן בפועל.

איתן כבל: נכון.

איתן כבל: ואם הוא מתכוון לרמות אז מה זה כבר משנה?

עבד אל חכים חאג' יחיא: יכול להיות שאתה המלווה של הבת שלך ברכב, אבל אתה לא מאפשר לה לנסוע, ואז יוצא שהיא עברה את התקופה הזאת בלי שהיא התאמנה.

איתן כבל: נכון, דוגמה מצוינת.

איתן כבל: חבריםי יקרים, אתם יודעים ממה אני מפחד?

איתן כבל: אני כבר רואה בעיני רוחי את הבירוקרטיה.

איתן כבל: ודבר שני, כתוב "בפני עיוור לא תיתן מכשול", והרי לא זאת ההגדרה שתקבע האם האיש באמת עומד בסטנדרט שבו אנחנו מבקשים שהוא יעמוד.

איתן כבל: לכן אני רוצה את אותה הצהרה, שנותנת גם את האחריות.

עבד אל חכים חאג' יחיא: יכול להיות שיש מקום לקבוע שאת הבחינה המעשית יעשה המשרד ולא החברות.

קריאות: הבחינה נעשית על ידי משרד העבודה.

חן בר יוסף: אבל לא דומים תנאי מעבדה לתנאי שטח, ולכן ההתמחות חשובה פה.

עבד אל חכים חאג' יחיא: לא, אני מדבר על אחרי ההתמחות.

יהודה יאיר לוינגר: אני יהודה, ממשרד העבודה והרווחה.

יהודה יאיר לוינגר: גם ברמה 1 וגם ברמה 2 יש בחינה מעשית, שנעשית בסדנה, ומדמה מציאות.

עידן בן ארי: גם עיונית.

יהודה יאיר לוינגר: לא, יש בחינה עיונית, שהיא נפרדת, ויש בחינה מעשית.

יהודה יאיר לוינגר: יש שתי בחינות ואתה חייב לעבור את שתיהן כדי לקבל תעודה.

עבד אל חכים חאג' יחיא: כלומר, את הבחינה המעשית אתם עושים בסדנה.

יהודה יאיר לוינגר: כן, גם בחינה רמה 1 וגם בחינה רמה 2 נעשות בסדנה ומדמות - - -

עבד אל חכים חאג' יחיא: וזה אחרי שהוא התאמן?

יהודה יאיר לוינגר: כן, כמובן.

מרב תורג'מן: יש חשיבות לדעת כמה שעות הוא עסק בתחום מסוים, ולכן - - -

איתן כבל: לכן אמרתי שבמקום שיהיה כתוב.

איתן כבל: ..

איתן כבל: הרי מה מטריד אותי?

איתן כבל: לא אמרתי שלא תיכתבנה שעות, אבל העניין הזה של "מ-" ו"עד-"...

איתן כבל: זה כמו בשעות נוספות, שאתה מתחיל להגיד "פה הלכתי", "פה חזרתי".

איתן כבל: ..

מרב תורג'מן: אז אולי "משך העבודה"?

איתן כבל: לזה אני מוכן.

איתן כבל: יש פה הרבה עובדי מדינה שמבינים למה אני מתכוון בנוגע לרישום של השעות.

מרב תורג'מן: אם כך, בטופס, במקום "זמן העבודה" יהיה "משך העבודה", והמלל שכתוב בסוגריים יימחק.

איתן כבל: חברים, זה תיקון שאנחנו יכולים לחיות איתו, הוא פחות בירוקרטיה.

עידן בן ארי: אבל עדיין צריך כל יום, אדוני?

איתן כבל: כן, את המֶשֶך כן.

עידן בן ארי: כל יום צריך לרשום?

איתן כבל: סליחה, יקירי - - -

עידן בן ארי: אני שואל כדי להבין.

איתן כבל: לי רק הפריע שכל אחד צריך להיות עכשיו כרטיס נוכחות.

עבד אל חכים חאג' יחיא: יש לי עוד שאלה שאנחנו צריכים לה תשובה.

עבד אל חכים חאג' יחיא: יכולים להיות בו-זמנית ארבעה מתאמנים אצל אותו מאמן.

עבד אל חכים חאג' יחיא: אני לא יודע אם זה יותר מדי או פחות מדי.

עבד אל חכים חאג' יחיא: המאמן יכול לקחת אותם בו-זמנית לכל תיקון שהוא ירצה?

חן בר יוסף: אני מזכיר שזה בין שלושה חודשים לשנתיים, כך שהוא יכול ארבעה בו-זמנית אם הוא מציב אותם - - -

עבד אל חכים חאג' יחיא: אני שואל.

עבד אל חכים חאג' יחיא: אולי זה פחות מדי, אולי זה יותר מדי – אני לא מבין בזה.

עבד אל חכים חאג' יחיא: הוא רוצה שהמאמן ייקח אותו איתו לשטח כדי לתקן.

עבד אל חכים חאג' יחיא: אני לא יכול לחוש אם ארבעה זה יותר מדי או פחות מדי.

איתן כבל: אני חושב שארבעה זה לא הרבה.

עבד אל חכים חאג' יחיא: אבל אולי יש מקום להוסיף.

איתן כבל: עזוב, אני חושב שזה בסדר.

איתן כבל: מי בעד התיקון?

איתן כבל: בעד הפסקה – פה אחד

איתן כבל: אושר.

איתן כבל: הלאה.

איתן כבל: יקירה, תתקדמי מהר.

איתן כבל: יש הערות?

מרב תורג'מן: חסר פה את המילה "או רישיון מתקין גפ"מ רמה 2".

גל נוי אפרת: אוקיי.

איתן כבל: אני מעלה להצבעה, עם התוספת של המילה "או".

איתן כבל: בעד הסעיף – פה אחד

איתן כבל: אושר.

איתן כבל: הלאה.

איתן כבל: תמשיכי, אלא אם כן יש מישהו כאן ש - - -

הדר זיו: אדוני, לגבי סעיף קטן (ב), הבקשה היא לחידוש הרישיון תוך 60 יום, אבל מתי המשרד ייתן את האישור על הרישיון?

איתן כבל: זאת שאלה טובה, אבל אני לא חושב שהתשובה צריכה להינתן כאן בתוך הכללים.

גל נוי אפרת: אנחנו מתייחסים לזה בטיוטת חוק הגפ"מ, שאושרה על ידי ועדת שרים - - -

עבד אל חכים חאג' יחיא: אנחנו יכולים לדעת למה אתם מתכוונים?

גל נוי אפרת: לגבי לוחות הזמנים של הטיפול של המנהל בבקשות לרישיונות, אנחנו מציעים להסדיר אותם בחוק הראשי, שנמצא כרגע בשלב של טיוטת חוק, לפני הצעת חוק.

עבד אל חכים חאג' יחיא: ומה אתם מציעים שם?

גל נוי אפרת: שם אנחנו מציעים שהבקשה לחידוש הרישיון תוגש לא יאוחר מ-90 יום לפני תום הרישיון, והמנהל - - -

עבד אל חכים חאג' יחיא: אבל מה לגבי הטיפול שלכם במשרד?

עבד אל חכים חאג' יחיא: תוך כמה זמן הוא יקבל תשובה?

גל נוי אפרת: אני כבר אבדוק את זה.

איתן כבל: לא, אני לא רוצה, זה לא שייך לכאן.

איתן כבל: חאג' יחיא העלה איזה עניין, אבל הוא ממילא לא יכול להיות מתוקן במקום הזה, לא זאת האכסניה.

יותם אדמי: אדוני, אני לא מסכים בעניין האכסניה ואני אגיד לך למה.

יותם אדמי: כרגע יש הוראה בחוק הגז שאומרת שאם מוגשת בקשה ותוך 60 ימים לא ניתנת בה החלטה, רואים את הבקשה הזאת כאילו התקבלה.

יותם אדמי: ולצערי הרב אנחנו מוצאים במנגנון הזה לא מעט שימוש, בגלל שמינהל הדלק והגז לא מספיק לענות לבקשות לרישיונות שמוגשים.

יותם אדמי: ואם דיברנו קודם על מחסור בטכנאי גפ"מ, יש אנשים שעובדים עשרות שנים, הם מגישים בקשה ולא מקבלים החלטה.

איתן כבל: העניין ברור.

יותם אדמי: ואת המנגנון הזה מבקשים לבטל, ולכן נראה לנו נכון שדווקא בתקנות שמתעסקות ברישוי העוסקים, לנוכח החוסר שיש, כן תבוא אמירה ספציפית, בגלל זה שמבקשים להוריד את זה מתוך חוק הגז.

איתן כבל: יותם, אני כבר הבנתי.

עומר גורדון: אבל אתה הקראת שהוא רשאי להאריך, כלומר, זה לא אוטומטי.

חן בר יוסף: אבל שום דבר לא אוטומטי - - -

איתן כבל: חברים, זה לא יעזור, אני זה שקובע.

איתן כבל: בואו נבין על מה הסערה קודם כול ואם בכלל אפשר לתת לה את המענה כאן.

איתן כבל: חן, יש כאן שאלה: האם במקום הזה אנחנו יכולים לתת מענה עקיף עד שיהיה התיקון במקום האחר?

איתן כבל: אני מבקש: אם יש אפשרות, אז להשאיר במקום הזה את אותו מרווח שמאפשר להם לקבל את התשובות בלוח זמנים מהיר.

גל נוי אפרת: לא ביקשנו לשנות את חובת הגשת הבקשה 60 ימים לפני תום הרישיון.

גל נוי אפרת: אנחנו פשוט חושבים שכל הנושא של לוחות זמנים לקבלת החלטה של המנהל הוא נושא שמוסדר היום בחוק הגז ואנחנו חושבים שהוא צריך להמשיך להיות מוסדר בחוק הגז.

גל נוי אפרת: ובאמת יש הצעה ספציפית בעניין הזה, ולשמחתנו החוק קצת התקדם בתקופה האחרונה ואנחנו מקווים שהוא יגיע לשולחן הוועדה כבר במושב הבא.

איתן כבל: אדוני, בבקשה.

איתן כבל: מה הבעיה?

יותם אדמי: אני אסביר.

יותם אדמי: הבעיה היא שבמנגנון המוצג לחוק הגפ"מ 2018 כמו שהקריאו אותו קודם אנשי מינהל הדלק והגז, הכול תלוי בהחלטות שלהם.

יותם אדמי: מגישים - - -

איתן כבל: טוב, עזוב - - -

יותם אדמי: לא, לא, לא, סליחה, אדוני - - -

איתן כבל: אתה אומר לי "לא, לא, לא"?

יותם אדמי: אתה מבקש להבין את הבעיה - - -

איתן כבל: הבנתי את הבעיה.

איתן כבל: עשה לי טובה, אתה איש נבון מאוד מאוד, ואני לא אומר את זה בציניות, אני מתכוון לכל מילה.

איתן כבל: יחד עם זאת, אתה אקדמאי מדי בשביל הדיון.

איתן כבל: אנחנו רוצים לדעת האם אפשר לתת פה מענה לבקשה שלך או אי אפשר.

יותם אדמי: כל מה שצריך זה להוסיף כאן את הנוסח שכתוב בחוק הגז.

עבד אל חכים חאג' יחיא: זה מה ששאלתי קודם.

איתן כבל: נכון, זאת הנקודה.

איתן כבל: עודד, בבקשה.

איתן כבל: אני אגיד לכם את הדבר הבא - - -

קריאות: - - -

איתן כבל: חברים יקרים, אני עוצר את זה.

איתן כבל: עודד, אני אגיד לך איפה הבעיה.

איתן כבל: אלה הדברים שבדיוק עוסקים בלב ליבה של השמירה על הסטנדרט של האנשים.

איתן כבל: אינני מתעלם ממה שאתם אומרים, אני מבין את מה שאתם אומרים, וגם חאג' יחיא העלה את הנקודה הזאת, אבל עם כל הכבוד, אנחנו לא נדחף את זה פנימה בהזדמנות הזו.

איתן כבל: זה לא נכון עניינית ומקצועית.

עבד אל חכים חאג' יחיא: לא ביקשתי להכניס, אבל ביקשתי שאנחנו נדון - - -

איתן כבל: אתה צודק, הם אמרו את זה.

איתן כבל: אני מבקש להעלות להצבעה את סעיפים 7 ו-8.

איתן כבל: מי בעד?

איתן כבל: בעד הסעיף – פה אחד

איתן כבל: אושר.

איתן כבל: הלאה, 9.

גל נוי אפרת: 8.

מרב תורג'מן: את הקראת גם את 8.

גל נוי אפרת: לא הקראתי את 8.

איתן כבל: לא, היא לא הקריאה את 8.

איתן כבל: אז אישרנו רק את 7.

איתן כבל: הלאה, 8.

איתן כבל: הערות ל-8 ו-9?

איתן כבל: תודה.

איתן כבל: מי בעד?

איתן כבל: בעד הסעיפים – פה אחד

איתן כבל: אושר.

איתן כבל: הלאה.

איתן כבל: יש הערות?

עומר גורדון: אנחנו מבקשים להוריד את המילה "בודד".

גל נוי אפרת: איפה?

עומר גורדון: ב-9(א)(2), "של מאגר במערכת גפ"מ מרכזית בבניין מגורים בודד".

מרב תורג'מן: אתה מדבר על נוסח התקנות הקיים ולא על התיקון.

עומר גורדון: נכון, בנוסח התקנות הקיים.

עומר גורדון: אין היגיון בעניין הזה מבחינה טכנית.

עומר גורדון: אין הבדל במערכת גז בין בניין אחד לשניים, זו אותה מערכת גז.

חן בר יוסף: אתה מתכוון "לכל הפחות בודד"?

עומר גורדון: לא, אני מבקש להוריד את המילה "בודד" בבניין מגורים.

עומר גורדון: כי אין שום הבדל במערכת מבחינת התחזוקה.

איתן כבל: מה עוזרת לך המילה הזו - - - ?

חן בר יוסף: זו מילה חשובה.

איתן כבל: תסביר.

חן בר יוסף: היום יש לנו מאגרי גז שמחוברים בבת אחת למספר בניינים, ולפעמים יש גם בניין אחד שניזון מיותר ממאגר גז אחד.

חן בר יוסף: הרעיון הוא שמתקין גז רמה 1 מטפל בבניין אחד, במערכת אחת, ולא ב - - -

איתן כבל: תודה, העניין ברור.

איתן כבל: אני מעלה את 10 להצבעה, מי בעד?

איתן כבל: בעד הפסקה – פה אחד

איתן כבל: אושר.

איתן כבל: הלאה.

מרב תורג'מן: אני רק אציין שבמקום "מערכת הספקת גז" יתוקן כאן בהתאמה ל"מערכת גפ"מ".

איתן כבל: נכון.

איתן כבל: הלאה, 10(2).

גל נוי אפרת: רגע, אני חוזרת לתקנה 2, כי היא קשורה לפסקה הבאה.

גל נוי אפרת: אין כבר צורך בתקנה הזאת.

גל נוי אפרת: אני אקריא את 2(ב), שאותה אנחנו מבקשים לבטל: לא יעסוק בעל רישיון בהתקנה והפעלה ראשונית של מכשיר צורך גפ"מ אלא אם כן הוא בעל הסמכה לפי תקנה - - -

איתן כבל: כי יצרתם סטנדרטים חדשים.

גל נוי אפרת: כן, הסדרנו את זה עכשיו.

איתן כבל: ברור, ברור, יש סטנדרטים חדשים.

מרב תורג'מן: אז נעלה להצבעה את תקנה 2.

איתן כבל: נכון.

איתן כבל: מי בעד?

איתן כבל: בעד הסעיף – פה אחד

איתן כבל: אושר.

איתן כבל: הלאה.

מרב תורג'מן: זה גם מונח על שולחן הוועדה ויש תיקונים להגדרות האלה.

גל נוי אפרת: לא, לא ביקשנו לתקן את ההגדרות.

מרב תורג'מן: ההגדרות לגבי מחסן גפ"מ לא מתוקנות?

גל נוי אפרת: לא.

איתן כבל: יש הערות?

איתן כבל: תודה.

איתן כבל: מי בעד?

איתן כבל: בעד הפסקאות – פה אחד

איתן כבל: אושר.

איתן כבל: יש הערות?

איתן כבל: הבנתי שיש כאן בעיה.

איתן כבל: איגוד המסעדנים פה?

לאה ורון: איגוד המסעדנים לא הוזמן לישיבת הוועדה.

לאה ורון: הם פנו רק הבוקר במייל - - -

חן בר יוסף: אנחנו לא קיבלנו.

איתן כבל: אז בואו נראה אם אפשר למצוא את הדרך לעזור, גם אם הם לא נמצאים כאן.

איתן כבל: אדוני, בבקשה.

עומר גורדון: הסעיף הזה למעשה מוריד את הסמכויות שקיימות היום לטכנאי רמה 2.

עומר גורדון: הוא סעיף מאוד מחמיר, שהולך לרמה קיצונית עד כדי כך שמתקנים פשוטים כמו למשל מתקן של מבער אחד במסעדה, שיש לו ארבעה מכלים – וכנראה שבגלל זה קיבלתם את המכתב מהמסעדנים – שזה מתקן שלפעמים הוא אפילו יותר פשוט ממערכת ביתית, יצטרכו אישור של מעבדה מאושרת.

עומר גורדון: זה בדיוק מה שדיברנו קודם – בדיקה על בדיקה על בדיקה על בדיקה.

איתן כבל: העניין ברור.

איתן כבל: עומר, קודם כול אני רוצה להעיר הערה: החמרה בדברים האלה זה בדיוק הכוונה של התקנות האלה.

עומר גורדון: אני לא חושב - - -

איתן כבל: הכוונה היא להסדיר את העניין ולהחמיר בו, כדי שחס וחלילה האירועים יהיו במינימום שבמינימום אם בכלל.

עבד אל חכים חאג' יחיא: יש לנו בסטטיסטיקה כמות מקרים שאנחנו צריכים לבוא עכשיו במלוא הכוח ולהחמיר - - -

איתן כבל: חאג', אתה כמי שעוסק ומוביל את הקרב של תאונות עבודה בבניין יודע שלא צריך יותר מפעם אחת.

איתן כבל: ואם אנחנו יודעים לייצר את המצב שגם הפעם האחת הזאת לא תקרה.

איתן כבל: .. ולכן ההערה היחידה שיש לי כאן, אפרופו המסעדנים, זה האם אנחנו יכולים במקום שניים, שזה באמת קצת אקסטרים, להגיד חמישה או שישה.

איתן כבל: בוא נשמע את העמדה המקצועית.

עבד אל חכים חאג' יחיא: אתה יודע מה הבעיה שלי?

עבד אל חכים חאג' יחיא: לא של ההחמרה.

עבד אל חכים חאג' יחיא: הבעיה שלי היא שהמערכת לא תוכל להחיל את זה, ואז זה יהיה רק דיו על הנייר.

עבד אל חכים חאג' יחיא: אני רוצה שתהיה אפשרות ליישם.

איתן כבל: כן, אתה לא יכול לתת גזרה שהציבור לא יכול לעמוד בה.

איתן כבל: חן, בבקשה.

חן בר יוסף: אני אסביר את הרציונל.

חן בר יוסף: אני מזכיר שהיום הקמה של מתקן חדש אכן דורשת - - -

איתן כבל: תקשיב, בגדול יש הסכמה סביב השולחן הזה, אבל יחד עם זאת צריך לזכור שלפעמים האויב של הטוב זה המצוין.

איתן כבל: עודד, רצית להגיד משהו?

עודד גולן: אני רוצה להוסיף עוד מילה.

עודד גולן: אם דיברנו על מחסור בטכנאים, יש פה אמירה לגבי מתכנן גפ"מ או מתכנן גפ"מ בכיר שאינו עובד של ספק הגז.

עודד גולן: אלא שאני לא מכיר הרבה מתכנני גפ"מ או מתכנני גפ"מ בכירים שמסתובבים בשוק והם פנויים ולא עובדים אצל ספק הגז, ואני גם לא חושב שהממונה על ההגבלים ישמח שבין ספקי הגז יתחילו לארגן טלפונים של "תשלח לי טכנאי או מפקח שיוכל לאשר לי מתקן".

עודד גולן: ולכן, אם אנחנו מעסיקים את אותו מתכנן גפ"מ בכיר in-house, הוא בדיוק נועד לתת את המענה in-house ללקוחותינו.

איתן כבל: תודה, עודד.

איתן כבל: חן, בבקשה.

חן בר יוסף: אנחנו יכולים לחיות עם מצב שגם עד ארבעה מכלים יוכלו לקבל אישור - - -

עבד אל חכים חאג' יחיא: היושב-ראש אמר חמישה.

חן בר יוסף: אבל זה בא בזוגות, ושישה כבר דורש ספרינקלרים - - -

איתן כבל: ארבעה זה בסדר.

איתן כבל: לא, לא, אח שלי.

איתן כבל: אם אתה תתחיל לדבר את כל מה שאתה רגיל אנחנו נצטרך עוד דיון.

איתן כבל: .. עשה לי טובה, אני כבר הייתי צריך לסיים את הדיון.

עידן בן ארי: משפט אחד.

איתן כבל: שני משפטים.

איתן כבל: עליי.

עידן בן ארי: אני לא מכיר את הביסוס ולא ראיתי את הבעיות שבגינן נדרשת החמרה כזאת על מתקנים ללא הבחנה.

עידן בן ארי: אדוני, ארבעה מכלים זה הרף התחתון; לכל מסעדה בכל מקום בארץ יש מינימום של ארבעה מכלים, אין מסעדות עם פחות.

עידן בן ארי: זאת אומרת שעכשיו באים לכל יזם קטן, לכל עסק - - -

איתן כבל: אני חושב שהוא צודק.

חן בר יוסף: לא, אבל זה כבר קיים, בחוק התכנון והבנייה.

עידן בן ארי: לא, לא, בחוק התכנון והבנייה זה על בניין חדש.

עידן בן ארי: אדוני, כל מסעדה חדשה, כל אולם אירועים, כל מלון הכי קטן, מהיום – גם בהתקנה של המערכת וגם בשינוי שלה – צריך מעבדה מאושרת, שזה כסף וזמן.

עידן בן ארי: אז האם אנחנו באים להקל על העסקים במדינת ישראל או להקשות?

עידן בן ארי: אין פה הבחנה בכלל, ואני מציע - - -

איתן כבל: עידן, תודה.

עבד אל חכים חאג' יחיא: בוא נשמע מה הוא מציע.

יותם אדמי: אדוני, עוד מילה בהקשר הזה.

יותם אדמי: בהקראה של הצעת התיקון אני קצת הופתעתי, כי אנחנו ישבנו עם אנשי מינהל הדלק והגז שבוע שעבר ודובר על זה שדרישת המעבדה תהיה רק בהקשר של הפעלה ראשונית ולא בהקשר של שינוי מהותי – בעיקר בשים לב להגדרה של שינוי מהותי: שאתה מוסיף עוד מכל, שאתה משנה קצת את המיקום וכדומה.

יותם אדמי: אז עכשיו על כל דבר כזה תצטרך לבוא מעבדה?

איתן כבל: יקירי, אתה מקלקל לעידן.

איתן כבל: עשה לי טובה - - -

גל נוי אפרת: אתם דיברתם על זה, המשרד לא הסכים.

איתן כבל: אני חושב שבדברים של עידן יש שכל, וזה שהוא דיבר בקצרה זה שכנע אותי עוד יותר, ולכן אני חושב שראוי להתייחס לדברים כפי שהוא הציג אותם.

חן בר יוסף: אני רוצה להסביר ששינוי מהותי במתקן זה כמו להקים אותו מחדש, ולכן הדרישות - - -

גל נוי אפרת: הוא לא דיבר על - - -

חן בר יוסף: עידן ביקש לפטור שינוי מהותי מבדיקות מעבדה.

איתן כבל: לא, הוא אמר, חבר'ה, בואו נייצר מדרג בעניין הזה.

איתן כבל: עכשיו, זה אפילו לא מבחינתם, זה מבחינת העסקים - - -

עידן בן ארי: העסקים, הלקוחות שלנו.

עידן בן ארי: מי ילך ויביא לכל מסעדה בארץ מעבדה - - -

עבד אל חכים חאג' יחיא: זה לא יהיה, זה לא מעשי.

איתן כבל: אני רוצה לייצר מצב ש...

איתן כבל: גם ככה יש לכם את ה-RIA שאתם כל הזמן מדברים עליה, אלא שאנחנו אומריםRIA ובסוף מוצאים את עצמנו.

איתן כבל: ..

איתן כבל: פה אנחנו לא מוותרים על שום הורדה של הסטנדרט, אבל אני כן מנסה.

איתן כבל: .. אם היית אומר לי שישה במקום ארבעה זה כבר היה נראה לי יותר - - -

חן בר יוסף: לא, שישה זה כבר מתקן שדורש ספרינקלרים, ולכן שם צריך גוף מוסמך שמאשר את המתקן הזה כמו שצריך.

עידן בן ארי: אבל זה מתקן הכי פשוט.

חן בר יוסף: דרך אגב, מתקן של ארבעה מכלים הוא גם כבר מתקן שדורש כלוב.

עודד גולן: עוד הערה קטנה, אדוני היושב-ראש.

עודד גולן: אני יודע שנושא התחרות הוא נר לרגליך.

עודד גולן: כאן מדובר גם על מצב שמסעדה שיש לה מערכת קיימת והיא עוברת חברה – מבחינתי זו מערכת חדשה, וכרגע לפי נוסח התקנות כמו שאני מבין אותו, אני צריך להזמין עכשיו בדיקה.

חן בר יוסף: לא נכון.

חן בר יוסף: אתה בוודאי צריך לבדוק את המתקן, אבל אם החלפת ארבעה מכלים בארבעה מכלים חדשים זה לא - - -

עידן בן ארי: אנחנו פה מייצגים את הלקוחות שלנו, ולא בכדי הגיע מכתב מאיגוד המסעדנים, שהם הלקוחות.

עידן בן ארי: הם האנשים שיסבלו מזה.

עידן בן ארי: אני לא חושב שזה משהו שהציבור יכול לעמוד בו.

אבי פרל: אני אשמח אם תגידו לי כמה מתכנני גפ"מ בכירים פנויים לעיסוק הזה או כמה מעבדות מוסמכות פנויות לזה.

קריאות: - - -

איתן כבל: אוקיי, אני משאיר את זה על ארבעה.

עבד אל חכים חאג' יחיא: לא, אבל - - -

איתן כבל: שיניתי את זה – במקום שני מכלים יהיו ארבעה.

עבד אל חכים חאג' יחיא: אתה יודע מה התשובה שקיבלנו?

עבד אל חכים חאג' יחיא: שאין שניים, המינימום הוא בכלל ארבעה.

מרב תורג'מן: זה "למעט ארבעה מכלים", זאת אומרת, מי שיש לו ארבעה מכלים לא יידרש, רק מי שיש לו יותר.

איתן כבל: חאג' יחיא, אם לא היה לי את זה ברישוי כבאות אז אולי הייתי - - -

קריאות: אין את זה ברישוי כבאות.

עומר גורדון: כבודו, ארבעה מכלים זה למעשה כל הצרכנים.

עומר גורדון: זה מה שזה אומר.

עבד אל חכים חאג' יחיא: מה ששמעתי מהיועצת המשפטית היא שמדובר על מעל לארבעה מכלים.

חן בר יוסף: מעל ארבעה בשינוי מהותי, אבל לא בהתקנה ראשונית.

חן בר יוסף: בהתקנה ראשונית זה מחויב תמיד.

עבד אל חכים חאג' יחיא: בארבעה לא חייבים?

מרב תורג'מן: לא חייב.

איתן כבל: נכון, לא חייב.

איתן כבל: מדובר על מעל ארבעה, למעט בהתקנה ראשונית.

עידן בן ארי: רגע, אבל אני רוצה לבקש בקשה נוספת, אדוני.

עידן בן ארי: יש פה דרישה שזה יהיה או מעבדה מאושרת או מתכנן גפ"מ, אבל לא של החברה שבונה את העסק.

עידן בן ארי: זאת אומרת, הם מכריחים אותנו ללכת עוד פעם לגוף חיצוני.

חן בר יוסף: נכון.

עבד אל חכים חאג' יחיא: מה היתרון בזה?

עידן בן ארי: אין מתכנני גפ"מ - - -

חן בר יוסף: מה עם מפקח בנייה שלקח הקבלן?

עידן בן ארי: אבל אדוני - - -

איתן כבל: לא, עידן, די, הבנתי.

איתן כבל: חברים, די.

איתן כבל: אני מתנצל - - -

עידן בן ארי: אבל מתכנן גפ"מ זה מתכנן גפ"מ, אדוני.

איתן כבל: עידן, לא.

איתן כבל: עידן, יש הבדל גדול בין מתכנן גפ"מ של החברה, שהוא in-house, לבין מתכנן שצריך לעשות - - -

חן בר יוסף: יש לי הצעה מקילה.

חן בר יוסף: ככל שהמתקן הוא מתקן שטכנאי גפ"מ רמה 2 מוסמך לאשר אותו, אז אפשר גם טכנאי גפ"מ רמה 2 שאינו מהחברה.

חן בר יוסף: כי אנחנו רוצים עין חיצונית, מפקח על הקבלן, זה הסיפור פה.

חן בר יוסף: עין חיצונית בלתי תלויה.

יותם אדמי: מה, שנתקשר לחברות אחרות?

יותם אדמי: באמת, זה לא - - -

חן בר יוסף: סליחה, יש במשק פרילנסרים.

יותם אדמי: איפה האנשים האלה?

עידן בן ארי: טכנאי רמה 2 שהוא לא שכיר של החברה?

עידן בן ארי: מאה אחוז, הצעת הפשרה מקובלת.

איתן כבל: תודה.

איתן כבל: חברים, אני מעלה להצבעה, עם החידוד ש - - -

מרב תורג'מן: שטכנאי גפ"מ רמה 2 יהיה מוסמך לאשר אותו, ובלבד שאינו שכיר של החברה.

מרב תורג'מן: זו המשמעות?

איתן כבל: כן.

עידן בן ארי: בדיוק.

חן בר יוסף: וזה נכון רק לגבי שינוי מהותי כמובן.

איתן כבל: נכון.

קריאה: גם על הפעלה ראשונית.

חן בר יוסף: לא על הפעלה ראשונית.

איתן כבל: לא על הפעלה ראשונית.

איתן כבל: חברים יקרים, אל תנסו, אל תרגיזו אותי.

איתן כבל: מי בעד, כולל התיקונים?

איתן כבל: בעד הסעיף בכפוף לשינויים שנאמרו לפרוטוקול – פה אחד

איתן כבל: אושר.

איתן כבל: הלאה.

איתן כבל: גברתי, קדימה, קדימה.

מרב תורג'מן: את התוספות אין צורך להקריא, הן מונחות לפני הוועדה, לרבות התיקון לתוספת שנייה א' בעניין משך העבודה.

איתן כבל: בדיוק.

איתן כבל: אני מעלה להצבעה.

מרב תורג'מן: אדוני מעלה להצבעה את 12 ו-13 ואת כל התוספות שמונחות בפני חברי הוועדה.

איתן כבל: מי בעד?

איתן כבל: בעד הסעיפים בכפוף לשינויים שנאמרו לפרוטוקול – פה אחד

איתן כבל: אושר.

איתן כבל: תודה.

גל נוי אפרת: כאן מדובר על החלפה של התוספת השנייה והוספת תוספת שנייה א'.

איתן כבל: יש הערות?

איתן כבל: אני מעלה להצבעה את 14, מי בעד?

איתן כבל: בעד הסעיף – פה אחד

איתן כבל: אושר.

איתן כבל: 60 יום זה לדעתכם זמן סביר?

יותם אדמי: אדוני, ראית את הדיון שהיה כאן והבנת את המורכבויות.

יותם אדמי: זה לא 60 יום.

איתן כבל: כמה אתם מוכנים לתת?

גל נוי אפרת: כמה הם מבקשים?

איתן כבל: עידן, תן הצעה.

עידן בן ארי: יש פה שני דברים.

עידן בן ארי: אחד, לגבי ההכשרה; שטכנאי גפ"מ צריך לעבור קורס מפוקח של משרד העבודה.

עידן בן ארי: זה מצב שלא קיים היום והשאלה שלי היא אם יש קורס מוכן שאפשר כבר ממחר להתחיל לעשות אותו, כי אני לא רוצה לתקוע את ההכשרות הקיימות של הטכנאים.

יהודה יאיר לוינגר: התשובה היא כן.

איתן כבל: התשובה לעידן היא כן.

איתן כבל: הלאה.

יהודה יאיר לוינגר: אני חייב שנייה לחדד משהו.

יהודה יאיר לוינגר: עניינו של האגף להכשרה במשרד העבודה הוא בשינוי שחל להלן: הוספת קורסי הכשרה לרמות מתקין גפ"מ רמה 1 ורמה 2.

יהודה יאיר לוינגר: בתקנות הקודמות האגף רק בחן את המועמדים בעלי הניסיון, כפי שנכתב בתקנות.

יהודה יאיר לוינגר: הסתבר שהיו כישלונות מסיביים בהיקף יוצא דופן ביחס לשאר המקצועות שבהם מכשיר האגף.

יהודה יאיר לוינגר: לאור זאת הנחנו שתהליך הבחינה ללא קורס מהווה את הגורם המרכזי לכישלון.

יהודה יאיר לוינגר: לכן עמדנו בתוקף שהשינוי בתקנות יכיל את הדרישה לבצע את שתי ההכשרות.

יהודה יאיר לוינגר: באופן עקרוני, כמו שאמרתי, אין שום בעיה כבר להתחיל.

איתן כבל: תודה.

עידן בן ארי: נושא אחר בקשר לתקופת המעבר זה הדרישה להתמחות של רמה 2 - - -

מרב תורג'מן: זה ב-16, הוראת המעבר, שעוד לא הגענו אליה.

איתן כבל: תכף נגיע אליה.

עידן בן ארי: לא, זה נוגע לתחולה של ה-60 יום.

עבד אל חכים חאג' יחיא: בואו לא נצביע על התחולה עכשיו, אלא נצביע על 15 ו-16 ביחד.

איתן כבל: בסדר.

עידן בן ארי: הוא צריך כבר להיכנס להתמחות - - -

איתן כבל: אז כמה זמן לדעתכם צריך?

עידן בן ארי: אני מדבר רק על הסעיף הספציפי הזה שמצריך התמחות לרמה 2, לא על השאר - - -

קריאות: - - -

יותם אדמי: יש פה מעבדות מוסמכות, יש פה שינוי בשיטת העבודה, ולכן לדעתנו צריך 120 ימים.

איתן כבל: להוראת המעבר?

יותם אדמי: לא הוראת המעבר.

יותם אדמי: התחולה.

מרב תורג'מן: הוא מדבר על ההתמחות - - -

קריאות: - - -

איתן כבל: חן, חבל על הזמן, בואו תנו לי תשובות.

מרב תורג'מן: אם אני מבינה נכון הוא מבקש תחילה מאוחרת בתקנה 5.

עומר גורדון: אנחנו מבקשים שני דברים.

עומר גורדון: אחד, להגדיל את ה-60 יום - - -

מרב תורג'מן: לגבי תקנה 5.

עבד אל חכים חאג' יחיא: לא, בהכול.

עומר גורדון: אחד, לגבי הכול.

עומר גורדון: ודבר שני, לגבי 5 – יותר.

גל נוי אפרת: אבל יש ב-16 הוראת מעבר שמתייחסת - - -

איתן כבל: תקריאו את 16.

גל נוי אפרת: אז קודם כול, הנוסח הנוכחי של התקנות כן מדבר על התמחות.

גל נוי אפרת: תסתכל על תקנה 5 בנוסח הנוכחי שלה: מתקין גפ"מ רמה 2 – אם קיבל מאת מנהל האגף תעודת מתקין גפ"מ רמה 2 והתמחה בעיסוק בעבודות גפ"מ במשך שנתיים לפחות לפני מתן הרישיון.

מרב תורג'מן: אני רוצה להבין איזשהו עניין מהותי לעניין הליך הגשת הבקשה לפי תקנה 5(ג).

מרב תורג'מן: אתם אומרים שהוא יהיה רשאי להמשיך בהתמחות ובלבד שהוא הגיש בקשה.

מרב תורג'מן: השאלה היא אם במסגרת הבקשה, בתנאי הרישום יהיה שינוי מהותי ביחס לתנאים שחלו עליו ערב יום התחילה.

גל נוי אפרת: אין שינוי מהותי.

איתן כבל: חברים, יש כאן נקודה מאוד מסוימת שהם מעלים, לגבי ההכשרות.

איתן כבל: כמה זמן?

חן בר יוסף: הוא אמר.

חן בר יוסף: ההכשרות קיימות, הוא יכול לרוץ איתן קדימה - - -

איתן כבל: לא, עם זה סיימתי, עכשיו אני מדבר על - - -

חן בר יוסף: עכשיו מדובר על אנשים שמתחילים התמחות.

חן בר יוסף: הסעיף הזה אומר שכל מי שכר התחיל ממשיך הלאה, כלומר, זה בכלל לא נוגע לו.

חן בר יוסף: ועכשיו השאלה היא את מי עוד נכניס פנימה בשיטה הישנה במקום בשיטה החדשה.

חן בר יוסף: בעיניי אפשר להתחיל את זה היום.

עידן בן ארי: אבל מעבדה מאושרת, אדוני, זה גם דבר שדורש התארגנות.

עידן בן ארי: אם ממחר מוציאים אישור מעבדה מאושרת על כל דבר - - -

חן בר יוסף: אבל יש לך התקשרות עם מעבדות מאושרות כשאתה מקים מתקנים חדשים בבניינים חדשים, נכון?

חן בר יוסף: אז בוא לא נמציא גלגל שיש לך כבר.

חן בר יוסף: כבר יש לך את הגלגל הזה.

עידן בן ארי: סליחה, אבל אני צריך לדבר עם כל הלקוחות שלנו, הם צריכים לדעת את זה, הם צריכים להבין את זה, צריך לדברר את זה לציבור - - -

חן בר יוסף: נו, אז יש לך פה שני חודשים.

עידן בן ארי: לא, זה לא הולך ככה.

איתן כבל: תן לו עוד חודשיים.

חן בר יוסף: עוד חודש.

איתן כבל: חודשיים.

איתן כבל: אח שלי, זה לא משא ומתן.

קריאות: - - -

עבד אל חכים חאג' יחיא: ארבעה חודשים על הכול זה לא - - -

איתן כבל: אדוני, בבקשה.

אבי פרל: יש לי הערה ל-16 שהיא לא לגבי הזמנים אלא לגבי המנהל.

אבי פרל: אנחנו נראה שכל מה שהעברנו והעברנו והעברנו.

אבי פרל: .. היום אנחנו לא מצליחים לקבל תשובות בזמן סביר, אז אחרי שאנחנו הולכים לבקש ולבקש ולבקש – מי מטעם המנהל יעשה את זה במשרד כך שנקבל מענה בתוך זמן סביר?

אבי פרל: כי אחרת הכול - - -

איתן כבל: אני אתן בסוף התייחסות לזה.

אבי פרל: כולל הקצבות הגז.

איתן כבל: זה יהיה ארבעה חודשים.

מרב תורג'מן: אז תחילתן של כל התקנות הן ארבעה חודשים, ו - - - נשאר על כנו - - -

איתן כבל: תודה.

איתן כבל: מי בעד?

איתן כבל: בעד הסעיפים בכפוף לשינויים שנאמרו לפרוטוקול – פה אחד

מרב תורג'מן: אנחנו לא נכתוב ימים אלא אנחנו נכתוב "ארבעה חודשים מיום פרסומן".

איתן כבל: אוקיי, תודה.

איתן כבל: ובא לציון גואל.

איתן כבל: אני רוצה להעיר הערה אחת, חן.

איתן כבל: בחלק ניכר מהדיון כאן חזרה הטענה לגבי עמידה של המשרד בלוחות זמנים.

איתן כבל: אני לא מבקש אלא אני תובע, כמו שאנחנו תובעים מהגופים השונים.

איתן כבל: ..

איתן כבל: אני יכול רק לנסות לבקש את זה מכם, אני לא יכול לשלוט בכם...

איתן כבל: זה כמו חיבור מפעלים לגז ועוד רשימה ארוכה של דברים שעבדנו עליהם פה לילות כימים ואחר כך המשרד לא עמד בלוחות הזמנים האלה.

איתן כבל: לכן אני מבקש מכם, ואפילו תובע: באמת עשינו פה עבודה מאומצת ומהלך מאוד משמעותי, אז לפחות שגם המשרד יבוא בידיים נקיות.

איתן כבל: תודה רבה, הדיון הסתיים.